CELEX: 32011D0664
Language: bg
Date: 2011-09-12 00:00:00
Title: 2011/664/ЕС: Решение на Съвета от 12 септември 2011 година за подписването, от името на Европейския съюз, и за временното прилагане на изменен Устав и Процедурен правилник на Международната група за изследване на каучука

8.10.2011   
            
            
               BG
            
            
               Официален вестник на Европейския съюз
            
            
               L 264/12
            
         РЕШЕНИЕ НА СЪВЕТА
   от 12 септември 2011 година
   за подписването, от името на Европейския съюз, и за временното прилагане на изменен Устав и Процедурен правилник на Международната група за изследване на каучука
   (2011/664/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграфи 3 и 4, във връзка с член 218, параграф 5 от него,
   като взе предвид предложението на Европейската комисия,
   като има предвид, че:
   
               (1)
            
            
               След няколко кръга преговори, на 14 юли 2011 г. ръководителите на делегации към Международната група за изследване на каучука („Групата“) се споразумяха за текста на изменен Устав и Процедурен правилник на Групата.
            
         
               (2)
            
            
               Съюзът е член на Групата.
            
         
               (3)
            
            
               Тези държави-членки на Съюза, които са били членове на Групата, са депозирали официални уведомления за напускане и са я напуснали, считано от 1 юли 2011 г.
            
         
               (4)
            
            
               Приемането на изменен Устав и Процедурен правилник на Групата е задължително условие, за да се утвърди новото седалище на Групата и да се установят изрични разпоредби относно статута на Съюза в нея, както и за да се внесат промени в организационната ѝ структура, вноските в бюджета и процедурите за вземане на решения,
            
         ПРИЕ НАСТОЯЩОТО РЕШЕНИЕ:
   Член 1
   Подписването на изменен Устав и Процедурен правилник на Международната група за изследване на каучука („Групата“), както е договорен от ръководителите на делегации на заседание, проведено на 14 юли 2011 г. в Сингапур, се разрешава от името на Съюза, при условие за сключването им.
   Член 2
   Измененият Устав и Процедурен правилник се прилагат временно (1) до приключване на процедурите за сключването им.
   Член 3
   Настоящото решение се изпълнява от Комисията под формата на писмо, което се изпраща на Групата в потвърждение на съгласието на Съюза по отношение на изменения Устав и Процедурен правилник и за указване на временното прилагане на изменения Устав и Процедурен правилник от Съюза до приключване на процедурите за сключването им.
   Комисията е упълномощена също да депозира декларацията за компетентност, приложена към настоящото решение, при генералния секретар на Групата в съответствие с член XVI, параграф 2 от изменения Устав.
   Член 4
   Настоящото решение влиза в сила в деня на приемането му.
   
      Съставено в Брюксел на 12 септември 2011 година.
      
         
            За Съвета
         
         
            Председател
         
         M. DOWGIELEWICZ
      
   
   
      (1)  Датата, от която измененият Устав и Процедурен правилник ще се прилагат временно, ще се публикува в Официалния вестник на Европейския съюз от Генералния секретариат на Съвета.
   
      Декларация на Европейския съюз в съответствие с член XVI, параграф 2 от Устава
      В съответствие с член XVI, параграф 2 от Устава на Международната група за изследване на каучука, настоящата декларация посочва правомощията, прехвърлени на Европейския съюз от неговите държави-членки по въпросите, уредени в Устава.
      Европейският съюз декларира, че в съответствие с Договора за функционирането на Европейския съюз, има изключителна компетентност по отношение на международни търговски въпроси в рамките на своята обща търговска политика, включително производство на статистически данни.
      Тъй като поради своя характер обхватът на компетенциите на Европейския съюз и тяхното упражняване са в постоянно развитие, Европейският съюз се задължава, при необходимост, да попълва или изменя настоящата декларация в съответствие с член XVI, параграф 2 от Устава.